text: Lors est Clarmondine r'alée
   Vers son pere. Et Cléomadès
   Prist lors par la main Lyadès
   Et les autres II damoiseles.
   Bien vit à lor samblant que eles
   Estoient lies et joians.
   Et il, com courtois et sachans,
   Vers la royne les mena
   Sa mere, et les en acointa :
   Et la royne receües
   Les a toutes trois et tenues
   Entre ses bras moult liement
   Et moult très debonairement,
   Si conme il ert aferissant.
   Et ses trois serours, tout errant,
   Les trois damoiseles saisirent,
   Courtoisement les conjoïrent ;
   Car sages et courtoises erent,
   Et leur frere de cuer amerent
   Si que ce qu'il amoit amoient,
   Et que ce qu'il vouloit vouloient.
  